Meyerton-betogings vlam weer op‘n Betoging het op Dinsdag 19 Julie 2016 in Meyerton uitgebreek. Foto: Twitter via @PilanePule Woedende betogers in Meyerton in Gauteng het Vrydagoggend weer bande aan die brand begin steek en paaie versper. Maroela Media het vroeër berig dat inwoners sedert Dinsdag in die gebied betoog oor dienslewering, hoewel die situasie vroeg Vrydagoggend rustig was. Kort daarna het geweld in die gebied egter weer opgevlam. Kapt. Fikile Funda, woordvoerder van die polisie, het aan Maroela Media bevestig dat betogers weer paaie begin afsper het en dat die R551 steeds gesluit was. Funda het berigte ontken dat die R59 gesluit was en gesê daar is steeds ŉ vloei van verkeer op hierdie pad. Hy het gesê dat die polisie “minimale geweld gebruik” om die skare uitmekaar te jaag, maar dat traangas weer Vrydagoggend afgevuur moes word. “Daar is talle polisiebeamptes en polisie-njalas op die toneel wat help om die betogers uitmekaar te dryf. Gerugte dat voertuie met klippe bestook word en winkeleienaars vrees dat hul winkels geplunder gaan word, is onwaar,” het Funda gesê. Inwoners van die Sicelo- informele nedersetting, wat onder die Midvaal-munisipaliteit val, betoog oor ŉ tekort aan behuising, water en sanitasiegeriewe. Die polisie moes Woensdag traangas en rubberkoeëls gebruik om die betogers uiteen te jaag. Een persoon is in hegtenis geneem vir openbare geweld en vier sake van saakbeskadiging is by die polisie aanhangig gemaak nadat voertuie tydens die betoging beskadig is.